CELEX: 52018PC0652
Language: hu
Date: 2018-09-20
Title: Javaslat A TANÁCS VÉGREHAJTÁSI HATÁROZATA az Egyesült Királyságnak a közös hozzáadottértékadó-rendszerről szóló 2006/112/EK irányelv 16. cikkétől és 168 cikkétől eltérő intézkedés alkalmazására történő felhatalmazásáról

EURÓPAI BIZOTTSÁG
            Brüsszel, 2018.9.20.
            COM(2018) 652 final
            2018/0334(NLE)
            Javaslat
            A TANÁCS VÉGREHAJTÁSI HATÁROZATA
            az Egyesült Királyságnak a közös hozzáadottértékadó-rendszerről szóló 2006/112/EK irányelv 16. cikkétől és 168 cikkétől eltérő intézkedés alkalmazására történő felhatalmazásáról
            
               
         
         
            
               INDOKOLÁS
            
            
               
                  A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az ebben az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
               
               
                  A Bizottságnál 2018. április 27-én iktatott levelében az Egyesült Királyság felhatalmazást kért arra, hogy továbbra is alkalmazhasson egy, a héairányelv 16. és 168. cikkétől eltérő intézkedést. A héairányelv 395. cikke (2) bekezdésének megfelelően a Bizottság 2018. június 11-én kelt levelében tájékoztatta a többi tagállamot az Egyesült Királyság kérelméről. A Bizottság 2018. június 12-én kelt levelében értesítette az Egyesült Királyságot arról, hogy birtokában van a kérelem elbírálásához szükséges valamennyi információnak.
               
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv 168. cikke alapján az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. Ugyanezen irányelv 16. cikke úgy rendelkezik, hogy ha az adóalany személyes szükségletei vagy alkalmazottainak szükségletei kielégítésére használja a termékeket, az ellenérték fejében történő termékértékesítésnek minősül, ha a kérdéses termék vagy annak alkotórészei vonatkozásában a héa teljesen vagy részben levonható volt. E rendszer lehetővé teszi az eredetileg levont héaösszeg behajtását a magáncélú használat tekintetében.
            
            
               A részben magáncélra (üzletitől eltérő célra) használt vállalati személygépkocsik esetében a magáncélú használathoz kapcsolódó kiadások fenti szabályok szerinti kiszámítása és az adó kivetése gyakran nehézségekbe ütközik.
            
            
               Ezzel összefüggésben az Egyesült Királyság a magáncélú használat esetében különös szabályozásként egy, a gépkocsi motortérfogatától és üzemanyagtípusától függő átalányadózásos rendszert alkalmazott, amelyre a cégautók üzemanyag-kiadásaira kivetett nem levonható hozzáadottérték-adó tekintetében átalányadózási intézkedések alkalmazásának az Egyesült Királyság számára való engedélyezéséről szóló, 1986. július 21-i 86/356/EGK tanácsi határozat
                  1
                felhatalmazást adott.
            
            
               A tagállamok forgalmi adóra vonatkozó jogszabályainak összehangolásáról szóló 77/388/EGK irányelv 5. cikke (6) bekezdésétől és 11. cikke A. része (1) bekezdése b) pontjától eltérő különleges intézkedés bevezetésének az Egyesült Királyság részére történő engedélyezéséről szóló, 2006. szeptember 25-i 2006/659/EK tanácsi határozat
                  2
                hatályon kívül helyezte az eredeti eltérést és a magáncélú használatra vonatkozóan a helyébe léptetett egy, a gépkocsi CO2-kibocsátásán alapuló átalányadózási rendszert. Az utóbbi tanácsi határozat helyébe a 2015. november 17-i (EU) 2015/2109 tanácsi végrehajtási határozat
                  3
                lépett, amelynek hatálya 2018. december 31-én jár le. 
            
            
               A rendszer arra a tényre épül, hogy a kibocsátás és az elfogyasztott üzemanyag mennyisége között közvetlen összefüggés áll fenn, mivel a nagyobb kibocsátás magasabb üzemanyag-fogyasztásnak felel meg. A kibocsátás alapján kiszámítják a kilométerenkénti üzemanyag-fogyasztást, majd a kapott értéket módosítják a magáncélból megtett kilométerek – közvetlen adókra vonatkozó adatok alapján meghatározott – átlagos számának, valamint a közúti közlekedésben használt üzemanyag kiskereskedelmi árának figyelembevételével. Ennek eredménye egy, a magáncélú használatra vonatkozó díj, amely megfelel a jármű magáncélú használatára kivetett héának. A rendszer választható az adóalanyok számára, akik dönthetnek úgy, hogy nem igénylik vissza a héát az üzemanyag után. 
            
            
               Az (EU) 2015/2109 határozat 4. cikkének megfelelően az Egyesült Királyság benyújtotta a Bizottság részére az eltérő intézkedés működéséről szóló jelentést. Az Egyesült Királyság szerint ez a rendszer pontosnak bizonyult, és a vállalkozások, valamint az adóhatóság számára egyaránt jelentős egyszerűsítést eredményezett. Az Egyesült Királyság azt is állítja, hogy az intézkedés az adóalanyok számára jogbiztonságot nyújt azáltal, hogy a magáncélra használt üzemanyagra kivetett héa elszámolására alkalmas, egyszerűsített módszert biztosít. 
            
            
               Ennek alapján az Egyesült Királyság felhatalmazást kért az eltérés alkalmazásának 2020. december 31-ig történő meghosszabbítására.
            
            
               •Összhang a szabályozási terület jelenlegi rendelkezéseivel
            
            
               A héairányelv 176. cikke értelmében a Tanács megállapítja, hogy milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Emiatt számos felfüggesztési („standstill”) rendelkezés létezik, amely korlátozza a személygépkocsikkal kapcsolatos héalevonás jogát. 
            
            
               
                  A korábbi olyan kezdeményezések ellenére, amelyek szabályokat kívántak megállapítani arra vonatkozóan, mely kiadáskategóriák tartozzanak a levonási jogra vonatkozó korlátozás hatálya alá
                     4
                  , a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
         
         
            
               Tekintettel a héairányelvnek a javaslat alapját képező rendelkezésére, a javaslat az Unió kizárólagos hatáskörébe tartozik, ezért a szubszidiaritás elve nem alkalmazható.
            
            
               •Arányosság
            
            
               
                  A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
               
               
                  Tekintettel az eltérés hatályának korlátozott mivoltára, a különös intézkedés arányban áll a kitűzött céllal, vagyis a héabeszedés egyszerűsítésével. Nem lépi túl az adott ágazatban a héabeszedés egyszerűsítéséhez szükséges mértéket.
               
               
                  A rendszer továbbra is szabadon választható lesz az adóalanyok számára.
               
            
            
               •A jogi aktus típusának megválasztása
            
            
               
                  A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Azért is a tanácsi határozat a legmegfelelőbb jogi aktus, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Konzultáció az érdekelt felekkel
            
            
               
                  A javaslat az Egyesült Királyság által benyújtott kérelmen alapul és csak ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A javasolt határozat célja az üzemanyagra fordított kiadásokhoz kapcsolódó héabeszedés egyszerűsítése a részben az üzletitől eltérő célra használt vállalati személygépkocsik tekintetében, ezért várhatóan kedvező hatása lesz.
               
               
                  A rendszer használata mellett döntő adóalanyok számára csökkennek az adminisztratív terhek és a megfeleléssel járó költségek, mivel nem lesz rá szükség, hogy minden egyes vállalati gépkocsi esetében részletes, héaszabályok szerinti kilométer-nyilvántartást vezessenek. Az ilyen nyilvántartások vezetése időigényes lehet és gyakran jelentős adminisztratív terhet jelent, miközben viszonylag csekély adóösszeget érint. Az egyszerűsítés nyomán az adóhatóságra nehezedő terhek is csökkennek, mivel ellenkező esetben számos egyedi helyzetet kellene ellenőriznie.
               
            
            
               Az eltérés szűk tárgyi és időbeli alkalmazási köre miatt azonban a hatás mindenképpen korlátozott lesz. 
            
            
               4.KÖLTSÉGVETÉSI VONZATOK
            
            
               
                  A javaslatnak nincs az uniós költségvetést érintő negatív vonzata.
               
            
            
               5.TOVÁBBI ELEMEK
            
            
               
                  A javaslat hatályvesztésre vonatkozó rendelkezést tartalmaz; a határozat 2020. december 31-én automatikusan hatályát veszti.
               
            
         
         
            
               2018/0334 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Egyesült Királyságnak a közös hozzáadottértékadó-rendszerről szóló 2006/112/EK irányelv 16. cikkétől és 168 cikkétől eltérő intézkedés alkalmazására történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  5
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/659/EK tanácsi határozat
                  6
                felhatalmazást adott az Egyesült Királyságnak különös egyszerűsítő intézkedések alkalmazására annak érdekében, hogy átalányrendszer alapján határozza meg a nem levonható hozzáadottérték-adó (a továbbiakban: héa) mértékét a nem kizárólag üzleti célra használt vállalati gépkocsikkal kapcsolatos üzemanyag-kiadásokra vonatkozóan. Ez az adóalanyok számára szabadon választható rendszer a gépkocsi által kibocsátott szén-dioxid (CO2) mennyiségén alapul, mivel a kibocsátás arányos az üzemanyag-fogyasztással, és ennélfogva az üzemanyagra fordított kiadással.
            
            
               (2)A 2006/659/EK tanácsi határozat helyébe az (EU) 2015/2109 tanácsi végrehajtási határozat
                  7
                lépett, amelynek hatálya 2018. december 31-én lejár. 
            
            
               (3)A Bizottságnál 2018. április 27-én iktatott levelében az Egyesült Királyság felhatalmazást kért arra, hogy 2020. december 31-ig továbbra is alkalmazhassa az intézkedést.
            
            
               (4)A Bizottság 2018. június 11-én kelt levelében tájékoztatta a többi tagállamot az Egyesült Királyság kérelméről. A Bizottság 2018. június 12-én kelt levelében értesítette az Egyesült Királyságot arról, hogy birtokában van a kérelem elbírálásához szükséges valamennyi információnak.
            
            
               (5)Az (EU) 2015/2109 végrehajtási határozat 4. cikkének megfelelően az Egyesült Királyság benyújtotta a Bizottság részére a különös intézkedés működéséről szóló jelentést. Az Egyesült Királyság szerint az intézkedés ténylegesen előmozdította a vállalati gépkocsikkal összefüggő üzemanyag-kiadásokra vonatkozó héa beszedésének egyszerűsítését az adóalanyok és az adóhatóság számára egyaránt. 
            
            
               (6)Az Egyesült Királyságot ezért indokolt felhatalmazni arra, hogy 2020. december 31-ig folytassa az intézkedés alkalmazását. Mindazonáltal meg kell jegyezni, hogy az Egyesült Királyság 2017. március 29-én az Európai Unióról szóló szerződés 50. cikke szerint értesítést küldött az Unióból való kilépésre vonatkozó szándékáról, ami azt jelenti, hogy amennyiben az Európai Unió és az Egyesült Királyság közötti, a kilépésről rendelkező, megerősített megállapodás nem állapít meg más időpontot, 2019. március 30-án, közép-európai idő szerint 0.00-kor (a továbbiakban: a kilépés időpontja) az Egyesült Királyság tekintetében az összes uniós elsődleges és másodlagos jog hatályát veszti. Ebben az esetben ez a határozat is hatályát veszti.
            
            
               (7)Az eltérő intézkedésnek nem lesz kedvezőtlen hatása az Unió hozzáadottérték-adóból származó saját forrásaira,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 16. és 168. cikkétől eltérve az Egyesült Királyság felhatalmazást kap arra, hogy 2019. január 1-jétől 2020. december 31-ig átalányalapon rögzítse a vállalati gépkocsikban magáncélra használt üzemanyaghoz kapcsolódó kiadások után fizetendő hozzáadottérték-adó mértékét.
            
            
               2. cikk
            
         
         
            
               Az 1. cikkben említett adó mértékét a járműtípus CO2-kibocsátási szintje alapján megállapított átalányösszegekben kell kifejezni, amelyek tükrözik az üzemanyag-fogyasztást. Az Egyesült Királyság évente kiigazítja ezeket az átalányösszegeket, hogy tükrözzék az üzemanyag átlagos költségének változásait.
            
            
               3. cikk
            
            
               Az e határozat alapján létrehozott rendszert az adóalanyok szabadon választhatják.
            
            
               4. cikk
            
            
               Ennek a határozatnak Nagy-Britannia és Észak-Írország Egyesült Királysága a címzettje.
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 212., 1986.8.2., 35. o.
               
               
                  
                     (2)
                  
                        HL L 272., 2006.10.3., 15. o.
               
               
                  
                     (3)
                  
                        HL L 305., 2015.11.21., 49–50. o. 
               
               
                  
                     (4)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.), visszavonására 2014. május 21-én került sor
                  
                  (HL C 153., 2014.5.21., 3. o.). 
               
               
                  
                     (5)
                  
                        
                  HL L 347., 2006.12.11., 1. o
                  .
               
               
                  
                     (6)
                  
                        A Tanács 2006/659/EK határozata (2006. szeptember 25.) a tagállamok forgalmi adóra vonatkozó jogszabályainak összehangolásáról szóló 77/388/EGK irányelv 5. cikke (6) bekezdésétől és 11. cikke A. része (1) bekezdése b) pontjától eltérő különleges intézkedés bevezetésének az Egyesült Királyság részére történő engedélyezéséről (HL L 272., 2006.10.3., 15. o.).
               
               
                  
                     (7)
                  
                        A Tanács (EU) 2015/2109 végrehajtási határozata (2015. november 17.) az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 168a. cikkétől eltérő intézkedés alkalmazására történő felhatalmazásáról (HL L 305., 2015.11.21., 49. o.).